ইউরোপজুড়ে চলছে তীব্র তাপদাহ। চুলার মতো জ্বলছে মহাদেশটির বেশিরভাগ দেশ। শুধু ইউরোপ নয়, এবার গ্রীষ্মে অস্ট্রেলিয়া, আমেরিকা মহাদেশের তাপমাত্রাও নিকট অতীতের সব রেকর্ড ভেঙেছে। বাংলাদেশও মাঝারি তাপপ্রবাহের কবলে ছিল বেশ কয়েকদিন। রাজধানী ঢাকা সম্প্রতি মুখোমুখি হয় সর্বোচ্চ তাপমাত্রার। এই গরম থেকে একটু স্বস্তি পেতে মানুষ ভিড় করছে নদী, সাগর, হ্রদসহ বিভিন্ন ধরনের জলাধারে। কিন্তু নতুন এক গবেষণা বলছে, কয়েক দশকের মধ্যে পৃথিবীর অবস্থা যা হবে, তাতে সাঁতার কাটার জন্য হয়তো আর নদী বা হ্রদ খুঁজতে হবে না। সেই সময়ের মধ্যে তাপমাত্রা বেড়ে সমুদ্রপৃষ্ঠের উচ্চতা ১০ মিটার থেকে সর্বোচ্চ ৬০ মিটার বা ১৯৭ ফুট পর্যন্ত বাড়তে পারে। তাতে বিপুল জলরাশি হয়তো চলে আসবে ঘরের দুয়ারে; কোনো কোনো দেশ তলিয়ে যাবে সাগরে।